钦定古今图书集成/明伦汇编/家范典/第054卷 > 《母安康郡太君祭亡女陈氏十娘文》
## 钦定古今图书集成/明伦汇编/家范典/第054卷 > 《母安康郡太君祭亡女陈氏十娘文》

宋黄庭坚

“汝嫁十年，五岁归处。姑章不呵，知我怜汝。我徂江南，
三年摇摇。元丰甲子，汝兄还朝。道淮溯洛，望汝来宁。
不闻车音，乃闻哭声。汝疾何药，汝敛何服。临绝之情，
不能我告。哀怜至骨，哭泪至泉。我创如新，于今七年。
乳母来归，婿亦继室。昔所抱儿，亦既结发。惟汝面目，
永隔枯木。呜呼昊天，忍此荼毒。久于客土，勤我梦思。”
日月之吉，窀穸有期。我病在床，不能奋飞。寓奠千里，
文不及哀。尚飨！